Die Kampioentrofee 2000 (Engels: 2000 ICC KnockOut Trophy) het van 3 tot en met 15 Oktober 2000 in Kenia plaasgevind. Dit was die tweede Kampioentrofee in EDI-krieket wat deur die Internasionale Krieketraad (IKR) aangebied is en die eerste vername kriekettoernooi in Kenia. Destyds is na dié toernooi as Uitkloptrofee 2000 (KnockOut Trophry 2000) verwys, maar sedert die 2002-toernooi staan dit as Kampioentrofee bekend. Elf nasionale krieketspanne het aan die Kampioentrofee 2000 deelgeneem: Die destydse nege toetskrieketlande (Australië, Engeland, Indië, Nieu-Seeland, Pakistan, Sri Lanka, Suid-Afrika, Wes-Indië en Zimbabwe) saam met die voorste assosiaatlid Bangladesj en die gasheer Kenia. Aangesien die toernooi net uit die uitklopfase bestaan het, moes die ses laagste spanne in die ranglys om die agste plek speel. Vervolgens het in die voorwedstryde Kenia teen Indië, Sri Lanka teen Wes-Indië en Bangladesj teen Engeland gespeel. Indië, Sri Lanka en en Engeland het hul onderskeidelike wedstryde gewen en en sodoende hul plekke in die kwarteindrondte bespreek. Al die agt wedstryde is op die Gymkhana Klubveld in Nairobi gespeel.